Право деце и младих на културу

Многи би рекли да је култура ствар која је деци потпуно доступна, али квалитет свега чему смо изложени није увек баш најбољи. Филм је , по мом мишљењу, као једна од најпопуларнијих врста уметности међу младима, важан и неопходно је да репертоар у биоскопима буде квалитетан и занимљив. Међутим, то баш и није тако. Тренутно нема много дечијих играних филмова, а и иначе нису чести. Богат избор постоји на јесен, у једној недељи када се одржава ,,Кids Fest”, што је веома кратко време. Тада већина деце на одличне документарце, комедије, фантастичне и остале филмове не може да стигне због школе, а када би се такав програм давао и током остатка године млади би имали бољи приступ квалитетном и образовном садржају. Ни у другим областима уметности није савршено. Школе ретко воде децу у позориште, само око два пута годишње, што није довољно. У региону је музика већином на незавидном нивоу, са текстовима који говоре о непрликадним темама и спотовима који нису намењени мојим вршњацима. Велика већина деце није научена да препозна важност културе и образовањ, што опет није потпуно њихова кривица. Познајем многе који одбијају да читају књиге иако је доступно интересантно штиво. О одласцима у музеје и да не говорим. Зато не кажем да млади немају право на културу, само какву, и да ли и они сами одбијају да буду културни и кроз њу широко образовани.

Калина Павловић, 6. разред